Document ID: 32003D0288

Απόφαση της Επιτροπής
της 23ης Απριλίου 2003
για με την αίτηση της Δανίας για απαλλαγή από τον φόρο αυτοκινήτων σύμφωνα με το άρθρο 6 παράγραφος 2 στοιχείο β) της οδηγίας 1999/62/EΚ του Συμβουλίου περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής
[κοινοποιηθείσα υπό τον αριθμό Ε(2003) 1263]
(Το κείμενο στη δανική γλώσσα είναι το μόνο αυθετικό)
(2003/288/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/62/EΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1999, περί επιβολής τελών στα βαρέα οχήματα που χρησιμοποιούν ορισμένα έργα υποδομής(1), και ιδίως το άρθρο 6,
Εκτιμώντας τα ακόλουθα:
(1) Σύμφωνα με το άρθρο 6 παράγραφος 2 στοιχείο β) της οδηγίας 1999/62/EΚ, τα κράτη μέλη μπορεί να επιβάλλουν μειωμένους φορολογικούς συντελεστές ή φοροαπαλλαγές σε οχήματα τα οποία κυκλοφορούν μόνο περιστασιακά σε δημόσιους οδούς του κράτους μέλους στο οποίο έχει εκδοθεί άδεια κυκλοφορίας και χρησιμοποιούνται από φυσικά ή νομικά πρόσωπα των οποίων κύρια δραστηριότητα δεν είναι η μεταφορά εμπορευμάτων, υπό τον όρο ότι οι πραγματοποιούμενες από τα οχήματα αυτά μεταφορές δεν συνεπάγονται στρεβλώσεις του ανταγωνισμού. Οι προαναφερθείσες μειώσεις των φορολογικών συντελεστών ή φοροαπαλλαγές ισχύουν μόνον εφόσον τις εγκρίνει η Επιτροπή.
(2) Η Δανία υπέβαλε αίτηση στην Επιτροπή για απαλλαγή από τον φόρο αυτοκινήτου σύμφωνα με την οδηγία 1999/62/EΚ για τα οχήματα 12 τουλάχιστον τόνων, που χρησιμοποιούνται αποκλειστικά και μόνο σε ψυχαγωγικά πάρκα και τσίρκα στη Δανία.
(3) Οι συνθήκες που προβλέπει το άρθρο 6 παράγραφος 2 στοιχείο β) της οδηγίας 1999/62/EΚ πληρούνται, δεδομένου ότι τα οχήματα αυτά κυκλοφορούν σε δημόσιες οδούς μόνο περιστασιακά και οι αντίστοιχες δραστηριότητες λαμβάνουν πρωτίστως χώρα κατά τη θερινή περίοδο, καθώς και ότι, ακόμη και στην περίοδο αυτή, οι πραγματοποιούμενες μεταφορές σχετίζονται αποκλειστικά και μόνο με την μετακίνηση του τσίρκου ή του αντίστοιχου ψυχαγωγικού πάρκου από μία πόλη σε άλλη, μεταξύ των μετακινήσεων μεσολαβούν πολλές εβδομάδες, τα εν λόγω οχήματα έχουν ως καταχωρισμένο ιδιοκτήτη πάρκο ψυχαγωγίας ή τσίρκο, του οποίου η κύρια δραστηριότητα δεν είναι η μεταφορά εμπορευμάτων, τα ως άνω οχήματα δεν προκαλούν στρεβλώσεις του ανταγωνισμού επειδή δεν μπορούν να χρησιμοποιηθούν για τη μεταφορά άλλων εμπορευμάτων πλην των ειδών εξοπλισμού που χρησιμοποιούν για τις δραστηριότητες τους τα πάρκα ψυχαγωγίας ή τα τσίρκα και, επιπλέον, επειδή τα οχήματα αυτά φέρουν σήμανση που διευκρινίζει ρητώς ότι χρησιμοποιούνται αποκλειστικά και μόνο για τους προαναφερθέντες στόχους.
(4) Η έγκριση πρέπει να δοθεί για περιορισμένη περίοδο.
(5) Κατά συνέπεια, η φοροαπαλλαγή που ζητεί η Δανία θα πρέπει να εγκριθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την παρούσα απόφαση, η Επιτροπή συμφωνεί να εξαιρεθούν έως τις 31 Δεκεμβρίου 2009 από το φόρο αυτοκινήτων σύμφωνα με το άρθρο 6 παράγραφος 2 στοιχείο β) της οδηγίας 1999/62/EΚ οχήματα 12 τουλάχιστον τόνων που χρησιμοποιούνται αποκλειστικά και μόνο σε σχέση με δραστηριότητες ψυχαγωγικών πάρκων και τσίρκων στη Δανία.
Άρθρο 2
Η παρούσα απόφαση απευθύνεται στο Βασίλειο της Δανίας.
Βρυξέλλες, 23 Απριλίου 2003.

Labels: 2
8
18
0